Soledar

Soledar (ukraina keeles Соледар) on linn Ukrainas Donetski oblastis. Soledar allub halduslikult Bahmutile. Soledar asutati 17. sajandi viimasel veerandil, linna õigused sai 1965. aastal. 1999. aastal liideti linnaga kaks lähedal asuvat alevit: Dvuretšje ja Sil. Aastatel 1965–1991 oli linna nimi Karlo-Libknehtivsk (Карло-Лібкнехтівськ) Saksamaa KP asutaja Karl Liebknechti järgi. 2013. aasta 1. jaanuaril elas Soledaris 11 708 inimest, asustustihedus 623 inimest ruutkilomeetri kohta. 17. sajandi lõpul asus sellel kohal Brjantsevka küla, kus põhielanikeks olid Izjumi rügemendi kasakad, kelle ülesandeks oli soola tootmine. 1880. aastatel rajati küla ümbruses ridamisi soolakaevandusi. 1890. aastatel leiti küla läheduses kvartsiitide ja tulekindlate savide maardlaid, mille järel ehitati alabasteritehas ja Belokamenka tulekindlate telliste (šamott-kivide) tehas. 1913. ehitati Sili asulani raudtee soola ja ehitusmaterjalide veoks. 1926. aastal nimetati Brjantsevka ümber Karl Liebknechti töölisasulaks ja 1938. aastal linnatüüpi asulaks. 1965. aastal tekkis lähedalasuvate linnatüüpi asulate (Belokamenka, Dekonski ja Karl Liebknecht) ühendamise tulemusena Karlo-Libknehtivski linn. 5. juulil 1991 nimetati Karlo-Libknehtivski linn ümber Soledariks. 2014. aasta Ukraina kriisi ajal, aprilli keskel, võtsid venemeelsed separatistid linna oma kontrolli alla. 21. juulil 2014. aastal võtsid valitsusväed linna oma kontrolli alla tagasi. Pärast Venemaa vägede sissetungi Ukrainasse 2022. aastal algas Soledari esimene tulistamine 17. mail, kui Vene väed kasutasid rünnakuks droone ja lennukeid. Pärast seda, kui Vene väed Severodonetski ja Lõssõtšanski linna vallutasid, jõudis lahingutegevus juuli alguses Donetski oblasti võtmelinnade Bahmuti, Severski ja Soledari juurde. 3. augustil teatas Ukraina armee, et Vene väed alustasid otsest pealetungi Soledari linnale. Soledari lahinguid on kirjeldatud kui kurnavaid, mida iseloomustavad suurtükiduellid vägede vahel ning suur hukkunute arv, eriti ründajate poolel. Venemaa vägedel ei õnnestunud 2022. aasta sügistalvel linna vallutada, ehkki Vene armee juhtkond seda pidevalt eksitavalt väitis. 2023. aasta jaanuari algul murdis Vene sõjavägi Ukraina armee kaitsest Soledari ümbruses läbi ning 7. jaanuaril õnnestus Wagneri grupi palgasõduritel jõuda Soledari keskuses asuva Artemsili ettevõtteni, kuid Ukraina väed suutsid hoida positsioone loode pool asuvate soolakaevanduste läheduses. 10. jaanuari hommikul teatati, et suurem osa Soledarist on tõenäoliselt Vene vägede kontrolli all, kuid 11. jaanuaril eitasid Ukraina relvajõudude esindajad linna täielikku hõivamist Venemaa poolt. Lahingupiirkonnas asunud CNN-i ajakirjanikud teatasid, et 11. jaanuari seisuga polnud Soledaris mingeid märke Ukraina relvajõudude taandumisest. 15. jaanuaril teatas Financial Times, viidates Ameerika võimude hinnangutele, et Soledar-Bahmuti sektoris toimunud lahingute käigus kaotas Wagneri grupp 4000 palgasõdurit surnuna ja 10 000 haavatuna. Ühendkuningriigi kaitseministeeriumi hinnangul viidi Ukraina väed "suure tõenäosusega" 16. jaanuari lõpus Soledarist välja ja need rajasid tõenäoliselt uued kaitseliinid linnast lääne pool. ISW 21. jaanuari raporti kohaselt suutsid Vene väed väidetavalt tungida asula lääneossa. 25. jaanuaril kinnitas Ukraina relvajõudude idagrupi esindaja Serhi Tšerevatõ Ukraina vägede taandumist Soledarist, et vältida isikkoosseisu kaotusi. 19. sajandil alustati Soledaris soola tootmist. Nõukogude ajal toodeti ettevõttes Artemsil («Артемсіль») 40% kogu Nõukogude Liidus toodetavast soolast. Soola kaevandatakse 200–300 meetri sügavuselt. Enam kui saja aasta jooksul on kaevandatud kokku üle 250 miljoni tonni soola, maa alla on kujunenud enam kui 200 km pikkune käikude labürint mahuga üle 110 miljoni kuupmeetri. Artemsil kattis enne Venemaa sissetungi Ukrainasse enam kui 90 protsenti Ukraina lauasoolavajadusest. Linnas asusid ka tulekindlate ehitusmaterjalide, korundtoodete ja kipsplaatide tehased. 2022. aasta suvel kannatas linn pärast Venemaa sissetungi Ukrainasse pommitamise all. Linnalahingute toimumise ajal lõpetati soolatehase töö, mis põhjustas riigis soolapuuduse. Sissekäik kaevandusse Soolaskulptuur kaevanduses "Kontserdisaal" kaevanduses Soolakaevanduse hoonestu "Ukraina riiklik statistikakomitee". Originaali arhiivikoopia seisuga 15. november 2018. Vaadatud 21. juulil 2014. Карло-Либкнехтовск // Большой энциклопедический словарь (в 2-х тт.). / редколл., гл. ред. А. М. Прохоров. том 1. М., «Советская энциклопедия», 1991. стр.550 Soledar. Українські військові звільнили Соледар The operational update regarding the russian invasion on 18.00 on May 17, 2022. Institute for the Study of Warfare (17 мая 2022). Luhansk Oblast: Russian forces focus efforts on Bakhmut front. news.yahoo.com Russian Offensive Campaign Assessment, January 7, 2023. Institute for the Study of War. Vaadatud 12.01.2023. ВСУ: «Похоже, местонахождение Пригожина не соответствует действительности». Meduza. Дата обращения: 11 января 2023. Vaadatud 12.01.2023. Война в Украине: битва за Соледар продолжается. BBC News Русская служба. Дата обращения: 11 января 2023. Vaadatud 12.01.2023. Military briefing: Soledar victory could cost Russia dear, Financial Times. RUSSIAN OFFENSIVE CAMPAIGN ASSESSMENT. Institute for the Study of War, 18.01.2023. RUSSIAN OFFENSIVE CAMPAIGN ASSESSMENT. Institute for the Study of War, 21.01.2023. ВСУ подтвердили отступление из Соледара. The New Times, 25.01.2023. Карло-Либкнехтовск // Большая Советская Энциклопедия. / под ред. А. М. Прохорова. 3-е изд. том 11. М., «Советская энциклопедия», 1973. стр.440 Бои за Соледар: что нужно знать о пригороде Бахмута. В Украине дефицит соли ... Настоящее время, 29 мая 2022. Vaadatud 12.01.2023.  Soledar – pildid, videod ja helifailid Wikimedia Commonsis The invaders began intense assault on Soledar – Maliar. mil.in.ua, 9. jaanuar 2023 Miks ihkab Venemaa Bahmuti ja Soledari all laiuvat soolakaevanduste tunnelirägastikku? Postimees, 11.01.2023. Prigožin viskab kogu jõu Soledari hakklihamasinasse. Postimees, 12.01.2023. Maryan Kushnir, Will Tizard. Ukrainian Troops In Battle For Soledar Faced Waves Of Russian Infantry. RFE/RL, 20. jaanuar 2023 (video 3:29) Defense forces of Ukraine withdrew from Soledar. Militarnõi, 25. jaanuar 2023